Efterløn behøver ikke at betyde et farvel til arbejdsmarkedet. Du kan som efterlønsmodtager mod fradrag i efterlønnen have lønarbejde uden begrænsning. Som hovedregel fradrager vi dit arbejde time for time. Arbejder du i 1 time, modregner vi derfor 1 time i din efterløn. Hvis der er tale om ukontrollabelt arbejde eller honorarbetaling/B-indkomst, omregnes din indtægt til timer med omregningssatsen på 277,76 kr. (2024). Arbejder du mere end 145,53 (118 timer som deltidsforsikret) timer om måneden, kan du ikke få udbetalt efterløn for de resterende timer. Dette kaldes mindsteudbetalingsreglen. Lempet fradrag Er din timeløn mindre end 277,76 kr. (2024), bliver du modregnet færre timer i din efterløn, end du faktisk arbejder. Det kaldes lempet fradrag. Det gælder dog kun, indtil du har haft en indtægt på 43.628 kr. (2024) i et kalenderår. Når du har tjent mere end 43.628 kr. i et år, modregner vi 1 time for hver time, du arbejder. Fradraget på 43.628 kr. bliver sat ned alt efter, hvornår du overgår til efterløn, eller hvornår din ret til efterløn ophører. Særlig mindsteudbetalingsregel Der gælder en særlig mindsteudbetalingsregel i den periode, hvor du er omfattet af lempet fradrag. Har du haft mere end 128 faktiske arbejdstimer i en måned, kan du ikke få udbetalt efterløn for måneden. Hvis du er deltidsforsikret, kan du ikke få udbetalt efterløn, hvis du har haft mere end 104 timer faktiske arbejdstimer i en måned. Når du ikke længere har ret til lempet fradrag, gælder den almindelige mindsteudbetalingsregel for resten af året. Det betyder, at du kan arbejde op til 145,53 timer om måneden (118 timer som deltidsforsikret) og få udbetalt efterløn for de resterende timer. Her kan du læse den vigtigste viden om, hvordan FTFa bruger dit skattekort og fradrag, samt hvordan du undgår at få et skattesmæk.